**РЕПУБЛИКА СРБИЈА**



**АУТОНОМНА ПОКРАЈИНА ВОЈВОДИНА**

**ОПШТИНА БАЧ**

**Одељење за буџет и финансије**

**Дана: 12.05.2021. године**

**Број: 400 -1-8/2021-IV-04**

**Tel:+381 21 770 075, 770 170; Интернет:** [www.bac.rs](http://www.bac.co.yu/)

**Fax:+381 21 770 330 E-mail:** info@bac.rspredsednik@bac.rs

На основу члана 16. Одлуке о општим актима Општине Бач за коју је обавезна јавна расправа при доношењу („Сл. Лист Општине Бач 9/2019) сачињава се

**ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ОДЛУКЕ О РЕБАЛАНСУ БУЏЕТА ОПШТИНЕ БАЧ ЗА 2021. ГОДИНУ**

Јавна расправа о нацрту Одлуке о ребалансу буџета општине Бач за 2021. годину одржана је у периоду од 28. априла до 12. маја 2021. године. Округли сто у оквиру јавне расправе је био заказан за 10. мај 2021. године у малој сали зграде Народне библиотеке „Вук Караџић“ са почетком у 11 часова. Исти се због мањег броја учесника одржао у свечаној сали зграде Општине Бач.

Разлог јавне расправе је упознавање заинтересованих грађана, физичких лица, правних лица, јавног предузећа, установа и организација чији је оснивач општине Бач, и других заинтересованих субјеката са нацртом Одлуке о буџету општине Бач.

У периоду од 28. априла до 11. маја 2021. године грађани су могли да достављају предлоге, сугестије и коментаре у писаном облику на e-mail: anna.gutesa@bac.rs или поштом на адресу: Општинска управа Бач, Одељење за буџет и финансије, н/р Анна Гутеша, Бач, Трг др Зорана Ђинђића 2.

На округлом столу у оквиру јавне расправе били су присутни:

1. Др Стева Панић - председник Општине Бач
2. Бране Микавица - заменик председника СО Бач
3. Јарослав Кућенич - заменик секретара СО Бач
4. Здравко Вулин - одборник СО Бач
5. Ивица Думенџић - председник савета МЗ Бођани
6. Микица Јелисавац -секретар МЗ Бач
7. Дарко Војновић - директор Туристичке организације Општине Бач
8. Анна Гутеша – руководилац Одељења за буџет и финансије
9. Драгана Кресић – службеник за послове буџетског рачуноводства и извештавања у Општинској управи Бач
10. Меланија Миљић - службеник за послове извршења трезора

Уводну реч на округлом столу је имала Анна Гутеша која је објаснила које су основне промене унете у ребаланс буџета. Након тога је уследила расправа.

Здравко Вулин је поставио следећа питања:

1. Које месне заједнице су упутиле захтев за поправку тротоара?
* Одговор Анна Гутеша: Све месне заједнице су достављале захтеве
1. Текућа буџетска резерва је повећана са 14 на 20 милиона динара, који су параметри за то повећање и да ли се из резерве може покрити било која ставка у буџету ако на њој понестане новца?
* Одговор Ана Гутеша: По Закону о буџетском систему је дозвољено да ТБР износи 4% од буџета, ми смо до сада планирали мањи износ, одлучили смо се да повећамо ТБР из разлога што постоји доста велики број конкурса како на Покрајинском тако и на Републичком нивоу, па уколико будемо конкурисали и буде неопходно наше учешће да не би морали правити ребаланс, та средства би могли повући из резерве. Та средства се могу пренети на било коју ставку/позицију на којој немамо довољно средства.
1. Повећана су средства и за конкурсе, на чега се тачно односи то повећање?
* Одговор Анна Гутеша: Једино повећање имамо на програму пољопривреде - за субвенције за пољопривредна газдинства (повећање је са 9 на 13 милиона динара)
1. Да ли постоји неки план за изградњу атарских путева у Општини Бач, и да ли се може добити анализа пројеката атарских путева, о којим ценама је реч?
* Одговор др Стева Панић: пројекат за све атарске путеве има велику вредност, приоритет за ову годину је пут Плавна, Бачко Ново Село, а од Одељења за урбанизам се могу добити тражени подаци
1. Д ли постоји нека могућност да се увећају приходи од закупа пољопривредног земљишта, како би се увећали и укупни приходи, обзиром да се ради о основном и највећем приходу буџета Општине Бач?
* Одговор Анна Гутеша: ове године очекујемо већи прилив али из разлога што се лицитација није одржала само за једну годину.
1. Да ли постоји неки недефинисан комад земље који се може накнадно закупити?
* Одговор др Стева Панић: Не постоји
1. Да ли је пут Л7 у овом делу ребаланса или је био у буџету?
* Одговор Анна Гутеша: Плаћање окончане ситуације је било предвиђено Одлуком о буџету за ову годину, овим ребалансом имамо смањење, из разлога што је ПДВ плаћен пред крај 2020. године (и за тај износ је умањена вредност пројекта по овом ребалансу);
1. Да ли постоји списак или пројекат дивљих депонија?
* Одговор др Стева Панић: Пописане су све дивље депоније, и у току је израда ПДТ како би могли конкурисати ка Министарству.
1. Зашто су смањена средства за дом здравља Бач?
* Одговор Анна Гутеша: Смањена су средства за превозне трошкове - почетком године је било да ће се запослени поравнати са Домом здравља, и имали смо планиран износ за једну годину, међутим до поравнања није дошло и у току је судски спор.
1. Зашто су смањена средства за ПУ Колибри?
* Одговор Анна Гутеша: Смањена су средства за Изградњу хидратске мреже ПУ Колибри у Вајској, из разлога што је завршена ЈН и закључен уговор са извођачем радова, а самим тим износ је прилагођен уговореној вредности.
1. Да ли поред хидрантске мреже мора још нешто да финансира Општина?
* Одговор Анна Гутеша: Биће потребно да се финансира надзор, како за радове на хидратској мрежи тако и та радове које би требало да изводи фондација Новак Ђоковић.
1. Да ли за постављање дисплеја и видео надзора постоји пројекат?
* Одговор Анна Гутеша: Да, постоји са тим пројектом се конкурисало и код Покрајинских органа.
1. Због чега је смањен превоз ученика?
* Одговор Анна Гутеша: Превоз је смањен из разлога што је ЈКП Тврђава Бач крајем 2020. године уплаћен аванс и за тај износ су смањени трошкови за ову годину?
1. Што се тиче стамбене зграде за угрожено становништво - по ком критеријуму се донела одлука да се гради зграда а не да се купе куће?
* Одговор др Стева Панић: Одлучило се за зграду и то локација поред два већ постојећа смештаја за угрожено становништво из разлога што ће се ту моћи сместити још социјално угрожених породица а не само оне којима је изгорео колективни смештај на Економији.
1. Да ли су потребна још нека средства за изградњу зграде осим 30 милиона која је одобрила Покрајина?
* Одговор др Стева Панић: Општина ће издвојити још додатних 5 милиона динара, и имамо средства на рачуну донација.
1. Да ли можемо знати тачан износ који је Покрајина доделила за дисплеје и видео надзор:
* Одговор Анна Гутеша: За постављање брзинских дисплеја у зони школе Плавна и Вајска поред нашег учешћа од 250.000,00 динара добили смо средства у износу од 798.400,00 динара а за постављање видео надзора у ОШ БНС поред нашег учешћа од 130.000,00 динара добили смо средства у износу од 399.832,00 динара.
1. Да ли можемо знати због чега је видео надзор у две школе претходне године плаћен преко два милиона динара а сад је мања вредност?
* Одговор Анна Гутеша: Пројектно техничка документација се налази у Одељењу за урбанизам. Тачне податке можете добити у поменутом Одељењу.

Ивица Думенџић је поставио следећа питања:

1. Да ли је планирано нешто од радова за школу у Бођанима?
* Одговор Анна Гутеша: Није, нисмо ни добили предлог.
1. Да ли постоји неки план атарских путева за Бођане?
* Одговор др Стева Панић: тренутно је приоритет пут Плавна Бачко Ново Село, а следеће године ће се радити путеви у другим селима.
1. Буџет МЗ Бођани је најмањи у односу на остале месне заједнице, да ли се буџет може повећати, обзиром да се у Бођанима организују и две манифестације?
* Одговор Анна Гутеша: у месној заједници Бођани годинама финансирамо манифестације, а уколико постоји потреба за додатним финансирањем неопходно је поднети писмени захтев у току јавне расправе.

Дарко Војновић је поставио следеће питање:

1. Да ли постоји могућност да се поправи пут до Провале?
* Одговор др Стева Панић: Ове године то није планирано одлуком о буџету, а пре свега треба проверити ко је власник те парцеле.

До истека рока, односно до 11. маја 2021. године на e-mail: anna.gutesa@bac.rs и на пријему канцеларију пристигли су следећи захтеви:

* МЗ Бођани је доставила захтев да се додатно унесу средства у износу од 10.000,00 динара за кречење просторија. Захтев је прихваћен.
* МЗ Селенча је доставила захтев за прерасподелу средства између конта (не одступајући од одобрене масе средстава) и доставила је захтев да се унесе износ од 50.000,00 динара за манифестацију Златни Кључ и износ од 65.000,00 за исту манифестацију - по основу одобрених средстава од стране Покрајинског секретаријата за културу, јавно информисање и односе са верским заједницама.
* ДЗ је доставио захтев да се у ребаланс буџета унесе додатно финансирање за сарадника у финансијама, куповину возила, дуга према специјалистима и у 100% износу финансирање специјалиста. Није прихваћено додатно финансирање, Општина ће као и до сада финансирати специјалисте само за социјално угрожено становништво, труднице, малолетну децу и сл.
* Руководилац Одељења за урбанизам и имовинско правне послове је доставио податак да постоји велики број захтева за накнаду штете - ујед паса луталица из тог разлога су повећане накнаде штете за износ од 500.000,00 динара.

На предлог руководства Општине одрађене су следеће корекције:

* Како је локална самоуправа спровела поступак набавке извођача радова за изградњу зграде за социјално становање планиран износ у буџету од 25.000.000,00 динара за конкурисање на ЕУ пројекат за изградњу зграде за социјално становање се више не налази у Одлуци о буџету;
* На подрачуну донација за помоћ угроженом становништву се налази износ од 15.340.000,00 динара. Износ је унет у буџет на пројекат Изградња зграде за социјално становање у Општини Бач - са извором финансирања трансфери од физичких и правних лица.
* За услуге личних пратилаца смо определили додатне средства од милион динара, јер се за друго полугодиште исказала потреба за додатним ангажовањем.
* Код локалне самоуправе имамо повећање на име набавке дечијих игралишта, клупа, и поправке крова на згради Општине Бач.
* Унета је нова програмска активност - енергетски менаџмент у износу од 5 милиона динара. Како је 21. мај задњи рок да локална самоуправа конкурише ка Министарству рударства и енергетике за санацију стамбених зграда, породичних кућа и станова, волели би да се ребаланс буџета усвоји до 20 маја, како би могли конкурисати.
* Повећана су средства за хватање паса луталица у износу од 700.000,00 динара. Након две године имамо склопљен уговор са добављачем за хватање паса луталица, циљ је да се што више паса склони са улице и самим тим да смањимо исплате накнада штете.
* Како је ДЗ Бач исплатио у 39 месечних рата дуг за лекове а буџетом је била планирана и одређена камата уколико се дуг не исплати на време, извршено је смањење буџета за износ планиране камате.

Код осталих пројеката и програмских активности имамо мања одступања, у складу са постојећим уговорима, преузетим обавезама, која значајније нису утицала на промену буџета.

 Нацрт Одлуке усклађен са поднетим предлозима и захтевима, заједно са извештајем о спроведеној јавној расправи, Одељење за буџет и финансије доставиће Општинском већу општине Бач као надлежном извршеном органу, на даље разматрање и утврђивање предлога Одлуке.

 РУКОВОДИЛАЦ ОДЕЉЕЊА

 ЗА БУЏЕТ И ФИНАНСИЈЕ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Анна Гутеша